《溪桥》
宋代·李处权

昔人爱仙掌，归时倒骑驴。
风味顾不浅，岂以俗士拘。
我来过溪桥，效颦返肩舆。
异世颇同怀，往者不可呼。
是时秋冬交，霜后木落疏。
人家在窈窕，溪山如画图。
我老尚羁束，愧尔鹜与凫。
川光媚烟景，沿戏得自如。
人生一世间，过眼皆空虚。
偶然及胜践，临览复起予。
尚当风月夕，藉地倒一壶。
意亦不在酒，得句聊自书。
谁能五侯门，长铗归来乎。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。